মহিলা থানার বারান্দায় রোদ্দুর! মানবিক উদ্যোগে হাওড়া সিটি পুলিশ

ওয়েব ডেস্ক: অপরাধ দমন ও আইনশৃঙ্খলা রক্ষার পাশাপাশি সমাজের প্রতি দায়বদ্ধতার এক অনন্য উদাহরণ তৈরি করল হাওড়া সিটি পুলিশ (Howrah City Police)। অসহায় ও দরিদ্র পরিবারের শিশুদের (Poor Children Education) যাতে শিক্ষার আলো থেকে বঞ্চিত হতে না হয়, সে জন্য মহিলা থানার বারান্দাতেই শুরু হয়েছে নিয়মিত পড়াশোনার ক্লাস। উদ্যোগের নাম দেওয়া হয়েছে ‘বারান্দায় রোদ্দুর’ (Baranday Roddur)। মহিলা থানার একচিলতে বারান্দা এখন প্রতিদিনই মুখর থাকে কচিকাঁচাদের কোলাহলে।

আসলে স্থানীয় রামকৃষ্ণপুর গঙ্গা ঘাট, তেলকল ঘাট সহ আশপাশের বেশ কয়েকটি এলাকার বহু পরিবারই চরম আর্থিক সমস্যার মধ্যে দিয়ে যায়। তাঁদের ছেলেমেয়েদের অনেকেই স্কুলছুট হয়ে পড়ছিল। এই ছবি বদলাতেই উদ্যোগ নেন পুলিশ কমিশনার প্রবীণ কুমার ত্রিপাঠি। তাঁর নির্দেশে মহিলা থানায় শুরু হয় এই বিশেষ শিক্ষাকেন্দ্র।

আরও পড়ুন: এক ফ্রেমে তিন রয়েল বেঙ্গল টাইগার! সুন্দরবনের বুকে ক্যামেরাবন্দি বিরল দৃশ্য

ডিসিপি ট্রাফিক সুজাতা বিনাপানি জানান, প্রথমদিকে মাত্র ২২ জন শিশুকে নিয়ে ক্লাস শুরু হয়েছিল। কিন্তু স্থানীয়দের আগ্রহ ও বিশ্বাস বাড়ায় বর্তমানে সেই সংখ্যা বেড়ে দাঁড়িয়েছে ৫৫। শুধু পড়াশোনা নয়, এখানে শিশুদের শেখানো হয় যোগব্যায়াম, নিয়মিত স্বাস্থ্য পরীক্ষা করেন চিকিৎসকেরা, আর পথ নিরাপত্তা সপ্তাহে পরিচিত করা হয় ট্রাফিক নিয়মের সঙ্গেও।

পুলিশের পক্ষ থেকে জানানো হয়েছে, সমাজের উন্নয়ন ও শিশুদের ভবিষ্যৎ গড়ে তুলতে এই ধরনের উদ্যোগ ভবিষ্যতেও আরও নেওয়া হবে। বারান্দার সামান্য জায়গা এখন শিক্ষার আলোয় আলোকিত। অভিভাবকদের মুখে খুশির হাসি। কারণ, যেসব শিশুর জীবন একসময় অন্ধকারে হারিয়ে যাওয়ার আশঙ্কা ছিল, তাঁদের চোখ এখন শিক্ষার আলোয় আলোকিত হচ্ছে রোজদিনই। বাবা-মায়ের কাছে এর থেকে বড় আর কী বা হতে পারে!

দেখুন আরও খবর:

The post মহিলা থানার বারান্দায় রোদ্দুর! মানবিক উদ্যোগে হাওড়া সিটি পুলিশ first appeared on KolkataTV.