নবান্ন ঘিরে নতুন নির্দেশিকা হাওড়া পুলিশের!

ওয়েব ডেস্ক : নবান্ন (Nabanna) ঘিরে নতুন নির্দেশিকা জারি করল হাওড়া সিটি পুলিশ (Howrah City Police)। নবান্নকে ‘হাই-সিকিউরিটি জোন’ হিসাবে ঘোষণা করা হয়েছে। ওই এলাকায় যেকোনও ধরণের র‌্যালি বা জমায়েত সম্পূর্ণভাবে নিষিদ্ধ করা হয়েছে। হাওড়া সিটি পুলিশের পক্ষ থেকে ইতিমধ্যে এ নিয়ে একটি এসওপি (Standard Operating Procedure) জারি করা হয়েছে।

নির্দেশিকায় জানানো হয়েছে, নবান্নের পরিবর্তে মন্দিরতলা বাসস্ট্যান্ড, ব্যাঙ্কিম সেতুর নীচে এবং সাঁতরাগাছি বাসস্ট্যান্ডে র‌্যালি বা প্রতিবাদ সভা করা যাবে। বড় জমায়েত বা মিছিলের ক্ষেত্রে জিটি রোড ও কোনা এক্সপ্রেসওয়েতে যানজট এড়াতে আগাম অনুমতি নেওয়া বাধ্যতামূলক করা হয়েছে। সংগঠকদের জানানো হয়েছে, যেকোনও প্রতিবাদ কর্মসূচি বা মিছিল আয়োজনের আগে পুলিশের পূর্বানুমতি নিতে হবে।

আরও খবর : দলের নির্দেশে এবার সিএএ ক্যাম্পে দিলীপ ঘোষ!

হাওড়া সিটি পুলিশ সাধারণ নাগরিকদের পরামর্শ দিয়েছে, আগামী দিনে নবান্ন (Nabanna) সংলগ্ন এলাকায় যাওয়ার আগে ট্রাফিক রুট আগে থেকেই জেনে নেওয়া উচিত। প্রশাসনের পক্ষ থেকে জানানো হয়েছে, নির্ধারিত বিকল্প ভেন্যু ছাড়া অন্য কোথাও জমায়েত করলে কঠোর ব্যবস্থা নেওয়া হবে। নির্দেশিকায় উল্লেখ করা হয়েছে, পুলিশের অনুমতি ছাড়া র‌্যালি করা যাবে না, ট্রাফিক রুট ব্লক করা যাবে না এবং নবান্ন বা তার আশপাশে কোনও অবস্থান-বিক্ষোভ করা নিষিদ্ধ। অপরদিকে অনুমোদিত ভেন্যুগুলিতে পুলিশের জারি করা নিয়ম মেনে সভা বা র‌্যালি আয়োজন করলে কোনও বাধা থাকবে না।

হাওড়া সিটি পুলিশ জানিয়েছে, নবান্ন ও আশপাশের এলাকায় নিরাপত্তা ব্যবস্থা আরও জোরদার করা হয়েছে। পাশাপাশি নাগরিকদের অনুরোধ করা হয়েছে, লাইভ আপডেট ও রুট পরিবর্তনের খবর জানতে হাওড়া সিটি পুলিশের সরকারি এক্স (Twitter) অ্যাকাউন্ট দেখতে বলা হয়েছে।

দেখুন অন্য খবর :